CELEX: E2020C0151
Language: mt
Date: 2020-12-11 00:00:00
Title: Deċiżjoni Delegata tal-Awtorità ta’ Sorveljanza tal-EFTA Nru 151/20/COL tal-11 ta’ Diċembru 2020 li tistabbilixxi programm ta’ kontrolli għas-sena 2021 li għandhom jitwettqu fl-Istati taż-ŻEE-EFTA għall-verifika tal-applikazzjoni tal-leġiżlazzjoni taż-ŻEE fil-qasam tal-ikel u veterinarju [2021/336]

25.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 66/66
            
         
      DEĊIŻJONI DELEGATA TAL-AWTORITÀ TA’ SORVELJANZA TAL-EFTA Nru 151/20/COL
      tal-11 ta’ Diċembru 2020
      li tistabbilixxi programm ta’ kontrolli għas-sena 2021 li għandhom jitwettqu fl-Istati taż-ŻEE-EFTA għall-verifika tal-applikazzjoni tal-leġiżlazzjoni taż-ŻEE fil-qasam tal-ikel u veterinarju [2021/336]
      L-AWTORITÀ TA’ SORVELJANZA TAL-EFTA,
      Wara li kkunsidrat l-att imsemmi fil-Punt 11b fil-Parti 1.1 tal-Kapitolu I u fil-Punt 31q tal-Kapitolu II tal-Anness I u fil-Punt 164 tal-Kapitolu XII tal-Anness II tal-Ftehim ŻEE, ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (1), kif emendati u adattati għall-Ftehim ŻEE bil-Protokoll 1 tiegħu u l-adattamenti settorjali msemmija fl-Annessi I u II tiegħu, b’mod partikolari l-Artikolu 118(1) tiegħu,
      Billi:
      Ir-responsabbiltà għall-infurzar tal-leġislazzjoni taż-ŻEE fil-qasam tal-ikel u veterinarju (2) tinsab f’idejn l-Istati taż-ŻEE, li l-awtoritajiet kompetenti tagħhom jimmonitorjaw u jivverifikaw, billi jorganizzaw kontrolli uffiċjali, li r-rekwiżiti rilevanti taż-ŻEE jkunu rispettati u infurzati b’mod effettiv.
      Mill-Artikolu 116 tar-Regolament (UE) 2017/625 jirriżulta li l-esperti tal-Awtorità ta’ Sorveljanza tal-EFTA (“l-Awtorità”) għandhom iwettqu kontrolli, inklużi awditi, fl-Istati taż-ŻEE-EFTA biex jivverifikaw l-applikazzjoni tal-leġiżlazzjoni taż-ŻEE. Jenħtieġ li l-kontrolli tal-Awtorità jitwettqu fl-oqsma tas-sikurezza tal-ikel u l-għalf, is-saħħa tal-annimali u l-benessri tal-annimali, il-prodotti għall-protezzjoni tal-pjanti, il-produzzjoni organika u l-funzjonament tas-sistemi ta’ kontroll nazzjonali u tal-awtoritajiet kompetenti li jħaddmuhom.
      Mill-adattamenti settorjali għall-Anness I u għall-introduzzjoni tal-Kapitolu XII tal-Anness II tal-Ftehim ŻEE jsegwi li l-leġiżlazzjoni dwar kwistjonijiet veterinarji, għalf u oġġetti tal-ikel ma għandhiex tapplika għal-Liechtenstein dment li l-applikazzjoni tal-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli tkun estiża għal-Liechtenstein.
      L-Artikolu 118(1) tar-Regolament (UE) 2017/625 jistipula li l-Awtorità għandha tistabbilixxi programm ta’ kontroll għall-kontrolli li jitwettqu mill-esperti tagħha fl-Iżlanda u fin-Norveġja għall-verifika tal-applikazzjoni tal-leġiżlazzjoni taż-ŻEE fl-oqsma msemmija hawn fuq.
      Dan il-programm ta’ kontroll huwa stabbilit għal ċerti oqsma ta’ prijorità. Il-kriterji użati għall-prijoritizzazzjoni jinkludu fost l-oħrajn ir-riskji identifikati u suġġetti emerġenti (pereżempju mard tal-annimali jew kriżijiet tal-ikel jew tal-għalf), ir-rilevanza ta’ settur fl-Istati taż-ŻEE-EFTA, il-prestazzjoni fl-imgħoddi tal-Istati taż-ŻEE-EFTA fil-qasam rilevanti u l-informazzjoni mis-sorsi rilevanti, inklużi l-prijoritajiet stabbiliti mill-Kummissjoni Ewropea fil-programm ta’ kontroll tagħha (3),
      ADOTTAT DIN ID-DEĊIŻJONI:
      
                  1.
               
               
                  Il-programm ta’ kontrolli għall-2021 li għandu jitwettaq mill-esperti tal-Awtorità fl-Iżlanda u fin-Norveġja, kif previst fl-Artikolu 116(1) tar-Regolament (UE) 2017/625, huwa stabbilit fl-Anness ta’ din id-Deċiżjoni.
               
            
                  2.
               
               
                  Din id-Deċiżjoni hija indirizzata lill-Iżlanda u lin-Norveġja.
               
            
         Magħmul fi Brussell, il-11 ta’ Diċembru 2020.
         
            Għall-Awtorità ta’ Sorveljanza tal-EFTA, li taġixxi taħt id-Deċiżjoni Delegata Nru 130/20/COL
         
         
            Högni KRISTJÁNSSON
            
               Membru tal-Kulleġġ Responsabbli
            
         
         
            Carsten ZATSCHLER
            
               Kontrofirmatarju bħala Direttur,
            
            
               Affarijiet Legali u Eżekuttivi
            
         
      
      
         (1)  ĠU L 95, 7.4.2017, p. 1.
      
         (2)  Il-leġiżlazzjoni taż-ŻEE fil-qasam tal-ikel u veterinarju tinkludi l-ikel u s-sikurezza tal-ikel, l-għalf u s-sikurezza tal-għalf, ir-rekwiżiti tas-saħħa u tal-benessri tal-annimali, il-prodotti sekondarji u prodotti derivati mill-annimali, ir-rekwiżiti għat-tqegħid fis-suq u l-użu ta’ prodotti għall-protezzjoni tal-pjanti u l-użu sostenibbli tal-pestiċidi, il-produzzjoni organika u t-tikkettar ta’ prodotti organiċi.
      
         (3)  Id-Deċiżjoni ta’ Implimentazzjoni tal-Kummissjoni (UE) 2020/1550 tat-23 ta’ Ottubru 2020 li tistabbilixxi l-programm pluriennali ta’ kontrolli għall-perjodu ta’ bejn l-2021 u l-2025 li għandhom jitwettqu mill-esperti tal-Kummissjoni fl-Istati Membri biex jivverifikaw l-applikazzjoni tal-leġiżlazzjoni tal-Unjoni dwar il-katina agroalimentari (ĠU L 354, 26.10.2020, p. 9).
   
   
      
         ANNESS
         Dan l-Anness jistabbilixxi l-programm ta’ kontrolli għall-2021 li għandhom jitwettqu mill-esperti tal-Awtorità fl-Iżlanda u fin-Norveġja fl-oqsma koperti mir-Regolament (UE) 2017/625.
         L-Awtorità identifikat ċerti oqsma ta’ prijorità fl-oqsma tas-sigurtà tal-ikel u tal-għalf, tas-saħħa u tal-benessri tal-annimali, tal-prodotti għall-protezzjoni tal-pjanti, u tal-funzjonament tas-sistemi ta’ kontroll nazzjonali u tal-awtoritajiet kompetenti.
         L-esperti tal-Awtorità għandhom iwettqu l-kontrolli, li jinkludu verifiki fuq il-post, awditi, u analiżijiet ibbażati fuq id-dokumentazzjoni, skont l-Artikolu 116 tar-Regolament (UE) 2017/625.
         Il-kontrolli mill-Awtorità jsiru biex jinkiseb livell għoli ta’ kopertura f’oqsma identifikati bħala prijorità mill-Awtorità u li jeħtieġu skrutinju dwar il-livell ta’ implimentazzjoni u l-effettività tas-sistemi ta’ kontrolli uffiċjali u tal-miżuri ta’ infurzar.
         Il-programm ta’ kontrolli għall-2021 fl-Iżlanda u fin-Norveġja biex tiġi vverifikata l-applikazzjoni tar-regoli fl-oqsma koperti mir-Regolament (UE) 2017/625 hu stabbilit hawn taħt:
         
                     Qasam ta’ prijorità
                  
                  
                     Objettivi speċifiċi
                  
               
                     
                        Żoonożi li ġejjin mill-ikel
                     
                  
                  
                     L-analiżijiet abbażi tad-dokumentazzjoni biex jiġi evalwat il-kontroll ta’ żoonożi li ġejjin mill-ikel, b’enfasi partikolari fuq il-livell ta’ implimentazzjoni u l-effettività tal-programmi nazzjonali għall-kontroll tas-salmonella
                  
               
                     
                        Ir-residwi ta’ prodotti mediċinali veterinarji, pestiċidi u kontaminanti, f’annimali ħajjin u f’ikel li joriġina mill-annimali
                     
                  
                  
                     Awditi għall-verifika tal-konformità mal-leġiżlazzjoni applikabbli taż-ŻEE li tirregola r-residwi ta’ prodotti mediċinali veterinarji, pestiċidi u kontaminanti f’annimali ħajjin u f’ikel li joriġina mill-annimali u l-implimentazzjoni ta’ kontrolli uffiċjali korrispondenti.
                     L-analiżijiet abbażi tad-dokumentazzjoni biex jiġi vverifikat li l-pjanijiet ta’ monitoraġġ tar-residwi sottomessi mill-Iżlanda u min-Norveġja jikkonformaw mar-rekwiżiti stabbiliti fil-leġiżlazzjoni rilevanti taż-ŻEE.
                  
               
                     
                        Informazzjoni għall-konsumaturi dwar l-ikel u l-indikazzjonijiet nutrizzjonali u dwar is-saħħa
                     
                  
                  
                     L-analiżijiet abbażi tad-dokumentazzjoni għall-valutazzjoni tal-funzjonament tas-sistemi ta’ kontroll nazzjonali u tal-awtoritajiet kompetenti li jħaddmuhom fir-rigward tal-informazzjoni għall-konsumaturi dwar l-ikel, l-indikazzjonijiet nutrizzjonali u dwar is-saħħa.
                  
               
                     
                        Benessri tal-annimali fil-mument tal-qtil, annimali miżmuma għall-produzzjoni
                     
                  
                  
                     Awditi għall-verifika tal-konformità mal-leġiżlazzjoni applikabbli taż-ŻEE li tirregola l-benessri tar-ruminanti, tal-annimali porċini u tat-tjur waqt il-qatla, u l-implimentazzjoni tal-kontrolli uffiċjali korrispondenti.
                  
               
                     
                        Prodotti għall-protezzjoni tal-pjanti, residwi ta’ pestiċidi u l-użu sostenibbli tal-pestiċidi
                     
                  
                  
                     Analiżijiet abbażi tad-dokumentazzjoni segwiti minn awditi għall-verifika tal-konformità mal-leġiżlazzjoni applikabbli taż-ŻEE li tirregola l-awtorizzazzjoni, il-kummerċjalizzazzjoni u l-użu tal-prodotti għall-protezzjoni tal-pjanti u tar-residwi ta’ pestiċidi, l-użu sostenibbli tal-pestiċidi, u l-implimentazzjoni tal-kontrolli uffiċjali korrispondenti.
                  
               
                     
                        Segwitu għar-rakkomandazzjonijiet tal-awditjar
                     
                     
                        
                           (settorjali u ġenerali)
                        
                     
                  
                  
                     Għall-verifika, inkluż permezz ta’ awditi u verifiki fuq il-post, li l-Iżlanda u n-Norveġja jieħdu miżuri ta’ segwitu xierqa biex jirrimedjaw kwalunkwe nuqqas speċifiku jew sistematiku identifikat fil-kontrolli mill-Awtorità.
                  
               
                     
                        Il-konformità tal-postijiet ta’ kontroll fuq il-fruntiera
                     
                  
                  
                     Li jiġi vverifikat li l-postijiet ta’ kontroll fuq il-fruntiera proposti għall-għażla mill-Iżlanda jew min-Norveġja jikkonformaw mar-rekwiżiti minimi għall-postijiet ta’ kontroll fuq il-fruntiera, inklużi ċ-ċentri ta’ spezzjoni stabbiliti fil-leġiżlazzjoni applikabbli taż-ŻEE qabel ma tali postijiet jintgħażlu.